Disse bøndene får ikke fortsette i «Jakten»
I kveld ble det klart hvilke fire bønder som hadde mottatt flest frierbrev, og dermed får muligheten til å delta videre i «Jakten på kjærligheten» i høst. Allerede neste uke er det nemlig klart for speed-date, hvor Sondre Stubrud, Audun Øygaard, Axel Tobias Sanderud og Martin Vågsæter skal møte ti jenter hver på Hoel gård. For de to bøndene Erlend Haugland (33) og Arnhild Lillemoen Nedrestøl (35) må søken etter den store kjærligheten imidlertid foregå på egenhånd. Overfor VG forklarer førstnevnte, som er fra Haugaland i Bryne og driver med sau og slaktekylling, at han slettes ikke angrer på deltakelsen, tross utfallet.Sondre Stubrud (29) fra Øyer i Gudbrandsdalen driver med melkekyr, sau og gressproduksjon. Audun Øygaard (40) fra Lomen i Valdres er rakfiskoppdretter. Axel Tobias Sanderud (43) fra Singås driver med skog, ammekyr og lakseturisme. Martin Vågsæter (22) fra Stranda driver med storfe og gris på gården. – Jeg tenker at det var seks likeverdige og flotte folk, og at det på mange måter var helt tilfeldig hvem som fikk fortsette. Det var en sjanse å ta, og jeg er veldig fornøyd med å ha fått vært med, sier Haugland. Bonden forteller videre at han har møtt en av kvinnene han mottok frierbrev fra, men det ble med den ene sammenkomsten. Å gi opp håpet på kjærligheten, har han imidlertid ingen planer om. – Man må våge for å vinne, og det blir kjekt å se hva fremtiden bringer. Jeg har allerede fått mye hyggelig respons i sosiale medier, og kanskje åpner det seg en mulighet der, sier han lattermildt.Som eneste kvinnelige bonde i årets sesong, måtte også Arnhild Lillemoen Nedrestøl (35) takke for seg. – Jeg var veldig forberedt på at det kunne gå begge veier. At man kjenner et lite stikk av skuffelse er jo naturlig, men nå som jeg har fått landet litt, gleder jeg meg bare til å følge de andre bøndene utover, sier hun til VG. I kveldens episode kunne man også se at 35-åringen brøt ut i latter da ett av brevene ble åpnet. Avsenderen var nemlig en Nedrestøl hadde godt kjennskap til fra før. – He he, ja, det stemmer. Vi har møttes ved flere anledninger på country-festival, og han er blitt en god kamerat. Vi har snakket sammen i ettertid og vil fortsatt forbli gode venner. – Og hva med frieren du fikk i utfordring å ringe? – Vi har hatt litt kontakt i sommer, og truffet hverandre et par ganger. Hva som skjer i fremtiden, er likevel vanskelig å spå noe om. Nedrestøl, som er sauebonde fra Skurdalen i Hol kommune, forklarer videre at hun nå er lettet over at «katta er ute av sekken». – Jeg har jo ikke kunne si noe til mine nærmeste om hva som har foregått i forbindelse med «Jakten». Det skal bli deilig å slippe det å være så hemmelighetsfull, sier hun lattermildt.
Det blir kun mannlige bønder i årets «Jakten på kjærligheten».